นายกรัฐมนตรี เปิดงานวันแรงงานแห่งชาติ ปี 2562 พร้อมรับข้อเรียกร้องวันแรงงาน 10 ข้อ ยืนยัน รัฐบาลตั้งใจให้แรงงานทุกคนได้เข้าถึงสิทธิต่าง ๆ อย่างทั่วถึงและเท่าเทียม ระบุ ตลอด 5 ปีทำทุกอย่างอย่างเต็มที่เพื่อเดินหน้าประเทศ
พลเอก ประยุทธ์ จันทร์โอชา นายกรัฐมนตรี เป็นประธานในพิธีเปิดงานวันแรงงานแห่งชาติ ประจำปี 2562 อาคารกีฬาเวสน์ 2 ศูนย์เยาวชนกรุงเทพมหานคร (ไทย-ญี่ปุ่น) โดยมีพลตำรวจเอกอดุลย์ แสงสิงแก้ว รัฐมนตรีว่าการกระทรวงแรงงาน พร้อมข้าราชการกระทรวงแรงงาน และ 17 องค์กรผู้ใช้แรงงาน ให้การต้อนรับ โดยนายทวี เตชะธีราวัฒน์ ประธานสภาองค์การลูกจ้างสมาพันธ์แรงงานแห่งประเทศไทย ในฐานะประธานคณะกรรมการจัดงาน นำข้อเรียกร้องวันแรงงานแห่งชาติ 2562 จำนวน 10 ข้อ ยื่นต่อนายกรัฐมนตรี เช่น ขอให้รัฐบาลเร่งดำเนินการนำร่องพระราชบัญญัติแรงงานสัมพันธ์ พ.ศ. ... ฉบับแก้ไขเพิ่มเติม ที่ผ่านการประชาพิจารณ์มาแล้ว เข้าสู่กระบวนการพิจารณาในรัฐสภาฯ โดยเร่งด่วน ขอให้รัฐบาลปฏิรูป แก้ไขเพิ่มเติม เกี่ยวกับประกันสังคม โดยปรับฐานการรับเงินบำนาญ ให้มีอัตราเริ่มต้นที่ 5,000 บาท ขยายอายุผู้ประกันตนจาก 15 – 60 ปี ขยายเป็น 15 – 70 ปี เพื่อให้เข้ากับสังคมผู้สูงอายุ ขอให้รัฐบาลรับรองอนุสัญญาองค์กรแรงงานระหว่างระหว่างประเทศ ฉบับที่ 87 เรื่องการจัดตั้งสหภาพแรงงาน และ ฉบับที่ 98 เรื่องการเจรจาต่อรอง และขอให้รัฐบาลส่งเสริมการออมของลูกจ้างในรูปแบบสหกรณ์ออมทรัพย์ ในทุกสถานประกอบกิจการ เป็นต้น              จากนั้น พลเอกประยุทธ์ จันทร์โอชา นายกรัฐมนตรี ได้รับข้อเรียกร้อง พร้อมกล่าวปราศรัยเนื่องในวันแรงงานแห่งชาติ ระบุว่า แรงงานทุกคนเป็นพลังสำคัญในการพัฒนาประเทศชาติ รัฐบาลจึงมุ่งหวังให้ประเทศไทยมีภาคการผลิตที่เป็นอุตสาหกรรม 4.0 โดยใช้เทคโนโลยีขั้นสูงและนวัตกรรม มาพัฒนาศักยภาพแรงงานให้เป็นผู้มีความสามารถเพื่อรองรับการเปลี่ยนแปลง รัฐบาลมีความตั้งใจที่จะทำให้ผู้ใช้แรงงานได้เข้าถึงสิทธิต่าง ๆ อย่างทั่วถึงและเท่าเทียม ขอให้ทุกภาคส่วนเข้าใจว่ากฎหมายนั้น ไม่ได้ออกมาง่ายๆ กระทรวงแรงงานมีแนวทางช่วยส่งเสริมและสร้างฝีมือทุกอย่างจะเป็นไปตามลำดับ และรัฐบาลสนับสนุนแรงงานทั้งในประเทศและแรงงานส่งออกให้มีประสิทธิภาพ รวมถึงการวางแผนตั้งแต่ระบบการศึกษา ให้ผลิตแรงงานออกมาให้ตรงกับตลาด เข้าสู่ยุค Big Data ที่เป็นระบบข้อมูลสำคัญรัฐบาลมุ่งมั่นให้แรงงานไทยพัฒนาสู่สากล ผ่านการบริหารจัดการให้มีประสิทธิภาพ พร้อมทั้งการออกกฎหมายคุ้มครองครอบคลุมทุกมิติ เพื่อลดความเหลื่อมล้ำ     ช่วงหนึ่งของการกล่าวปราศรัย นายกรัฐมนตรี ระบุว่า รัฐบาลพยายามทำทุกอย่างมาตลอด 5 ปี เพื่อเปลี่ยนแปลงประเทศ ทุกคนต้องร่วมมือกัน โดยต้องมีพื้นฐานของความเข้าใจกัน ทั้งรัฐบาลและผู้ประกอบการ ทุกคนต้องเรียนรู้เกี่ยวกับระบบเศรษฐกิจ เพราะกระทบกับแรงงานโดยตรง ต้องช่วยกันทำให้มีความเท่าเทียมกัน และสืบสานต่อในรัฐบาลใหม่ ตัวเองพยายามอย่างเต็มที่ที่จะให้ประเทศมีความสงบเรียบร้อย เพราะในช่วงนี้อยู่ในห้วงใกล้ถึงงานพระราชพิธีฯต้องทำให้ประเทศเรียบร้อย ผ่านไปอย่างสวยงาม ทุกอย่างต้องอาศัยความร่วมมือจากทุกคนให้ประเทศปลอดภัย มีความสงบเหมือน 5 ปีที่ผ่านมา ในนามรัฐบาลขอขอบคุณแรงงานไทยที่ทำให้เศรษฐกิจมีการพัฒนา เดินหน้าประเทศให้สังคมเข้มแข็ง ทั้งนี้ เพื่อให้ข้อเรียกร้องได้รับการพิจารณาดำเนินการต่อไปอย่างเป็นรูปธรรม จึงมอบหมายให้กระทรวงแรงงานเป็นหน่วยงานหลักในการหารือร่วมกับพี่น้องแรงงานและภาคส่วนที่เกี่ยวข้อง พิจารณากำหนดกรอบแนวทางการปฏิบัติให้ครอบคลุมในทุกมิติ